Републикански път IIІ-4082 е третокласен път, част от Републиканската пътна мрежа на България, преминаващ по територията на Търговишка и Великотърновска област. Дължината му е 37,5 km.

Пътят се отклонява надясно при 10,7 km на Републикански път III-408 югозападно от село Таймище (Община Антоново) и се насочва на запад през крайните северозападни части на Лиса планина. Преминава последователно през селата Капище, Свободица, Банковец и Длъжка поляна, след което при село Стара речка слиза в долината на Стара река (десен приток на Янтра). От там пътят продължава по десния бряг на реката, навлиза във Великотърновска област, преминава през село Чешма, завива на север по долината на реката и достига до източния край на село Кесарево. В селото пресича Стара река, преминава през центърът му и северозападно от него, недалеч от гара Кесарево се свързва с Републикански път I-4 при неговия 158,1 km.

Вижте също 
Републиканска пътна мрежа на България

Източници 

 Карта на републиканската пътна мрежа.
 Пътен атлас на България М 1:200000.
 Списък на републиканската пътна мрежа на България .

Републикански пътища в България
Област Търговище
Област Велико Търново